WASHINGTON (TV 2): Et stempel fra Iran gjorde det vanskelig for Norges tidligere statsminister Kjell Magne Bondevik.

Tidligere statsminister Kjell Magne Bondevik ble onsdag stoppet da han ankom USA.

Diplomatpass

Bondevik var på reise til Washington D.C, hvor han skulle delta på en frokostbønn med ulike religioner. Også president Donald Trump var til stede på arrangementet.

Bondevik ble stanset i grensekontrollen da han landet på flyplassen.

Som tidligere statsminister har Bondevik diplomatpass.

Men Norges tidligere statsminister har også et stempel fra Iran i passet sitt, som passkontrolløren hang seg opp i.

Han ble derfor tatt til side.

– Det gikk en times tid. De begynte å spørre meg hvorfor jeg hadde vært i Iran og hva jeg skulle i USA. Det burde jo ikke være noen grunn til å frykte en tidligere statsminister som har vært på offisielt besøk i landet flere ganger, sier Bondevik.

Det er gått snart én uke siden Donald Trump innførte innreiseforbud for syv muslimske land, deriblant Iran. Forbudet har vekket store reaksjoner over hele verden.

– Provoserende

For ett år siden var Bondevik i USA med samme pass og samme stempel – uten å bli stanset i passkontrollen.

– Det virker som at når navnet på det eller det landet dukker opp, så er det alle piggene ute. Det blir en helt unødig mistenksomhet. Jeg syns dette var ganske provoserende, sier Bondevik.

Nå frykter han for fremtiden med Trump som president.

– Jeg skjønner frykt for terror, men man skal ikke behandle hele folkegrupper på en slik måte. Jeg må innrømme at jeg frykten fremtiden. Mye har gått fremover i verden de siste ti årene, men dette gir stor grunn til bekymring, i likhet med autoritære ledere vi ser styrer i andre store land, sier Bondevik.